Bejaarde, twee wagte beroof in plaasaanvalle(Argieffoto ter illustrasie: Maroela Media) ŉ Bejaarde vrou en twee sekuriteitswagte is in twee voorvalle, minder as ŉ dag uitmekaar, op afsonderlike plase in die Harrismith-omgewing in die Vrystaat aangeval en beroof. Volgens ao. Mmako Mophiring, polisiewoordvoerder, is die twee sekuriteitswagte, albei in hul 20’s, Maandag omstreeks 23:00 op ŉ plaas digby Harrismith deur vier mans oorrompel. Die mans was gewapen met vuurwapens, ŉ spies en ŉ mes. “Die mans het na bewering by ŉ stoorkamer ingebreek en ŉ kragopwekker, sweismasjien, gereedskapkis, slypmasjien en braairooster gesteel,” bevestig Mophiring. “Die wagte was ongedeerd.” Dinsdag omstreeks 16:15 het ŉ aanvaller ŉ 77-jarige vrou op ŉ plaas in dieselfde omgewing oorval en besteel. “Die vrou het lopende water buite haar huis gehoor. Sy het uitgegaan om ondersoek in te stel en gevind dat die water van die geiser afkomstig is. “Sy is terug in die huis en reguit na haar slaapkamer toe. Toe sy die slaapkamer verlaat, is sy deur ŉ man gekonfronteer. Die man het ŉ mes by hom gehad en het vuurwapens en kontant geëis.” Volgens Mophiring het die verdagte glo drankbottels gebuit en daarna van die toneel gevlug. ŉ Saak van sakeroof en huisroof word afsonderlik ondersoek. “Die polisie vra dat enigiemand met meer inligting wat tot die verdagtes se inhegtenisneming kan lei, om kol. Ben Bolsiek by 082 466 8530 of kapt. Ramakaea Kokonyana by 072 329 3974 te bel. Die Stop Misdaadnommer kan ook by 08600 10111 geskakel word.”